RESOLUCIÓN do 15 de xullo de 2005 pola que se lle dá publicidade á addenda ao acordo entre a Administración da Comunidade Autónoma galega e as centrais sindicais UGT, CIG, CC.OO., CSI-CSIF e SPJ-USO, con representación entre o persoal da Administración de xustiza en Galicia, para a mellora do servizo público da xustiza no marco do artigo 12 do Real decreto 1909/2000, do 24 de novembro.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 29/07/2005

A Administración da Comunidade Autónoma de Galicia e as centrais sindicais representativas do persoal ao servizo da Administración de xustiza, no marco da mesa sectorial de negociación deste colectivo, asinaron o 23 de xaneiro de 2004 un acordo sobre retribucións complementarias no marco do artigo 12 do Real decreto 1909/2000, do 24 de novembro.
Da negociación entre a Consellería de Xustiza, Interior e Administración Local e as centrais sindicais UGT, CIG, CC.OO., CSI-CSIF e SPJ-USO, acórdase agora darlle unha nova redacción a determinados puntos do devandito acordo, e que por medio de addenda se fan públicos.
Polo exposto, esta dirección xeral,
DISPÓN:
Publicar a addenda ao acordo entre a Administración da Comunidade Autónoma galega e as centrais sindicais UGT, CIG, CC.OO., CSI-CSIF E SPJ-USO, con representación entre os funcionarios ao servizo da Administración de xustiza en Galicia, para a mellora do servizo público da xustiza no marco do artigo 12 do Real decreto 1909/2000, do 24 de novembro, que se insire a continuación como anexo.
Santiago de Compostela, 15 de xullo de 2005.
Juan José Martín Álvarez
Director xeral de Xustiza
ANEXO
Addenda ao acordo entre a Administración autonómica e as centrais sindicais con representación entre o persoal ao servizo da Administración de xustiza en Galicia para a mellora do funcionamento da xustiza.
A Administración da Comunidade Autónoma galega e as organizacións sindicais Unión Xeral de Traballadores (UGT), Confederación Intersindical Galega (CIG), Comisións Obreiras (CC.OO.), Confederación de Sindicatos Independentes e Sindical de Funcionarios (CSI-CSIF) e o Sindicato Profesional de Xustiza da Unión Sindical Obreira (SPJ-USO), con representación entre o persoal ao servizo da Administración de Xustiza nesta comunidade asinaron o 23 de xaneiro de 2004 un acordo sobre retribucións complementarias no marco dun programa de actuación coa finalidade de acadar unha mellora da atención ao cidadán e do rendemento na prestación do servizo público da xustiza.
Entre as medidas retributivas acordadas entón figuraba (punto cuarto punto 3 parágrafo primeiro), con carácter de pagamento mensual, a seguinte previsión:
No período comprendido entre xaneiro de 2005 e a data de efectividade do complemento específico previsto no artigo 519.3º da Lei orgánica do poder xudicial, en relación co previsto no artigo 516.b).1º b) e nas disposicións transitorias cuarta e décimo quinta da mesma lei, a cantidade de 90 euros/mes.
Ademais, no seu punto quinto establécese:
Con relación á negociación prevista no artigo 519.3º da Lei orgánica do poder xudicial, na redacción vixente dada pola Lei orgánica 19/2003, a cantidade de 90 euros mensuais, máis os 428 euros anuais por efectivo con carácter xeral que se establecen no acordo da Mesa Sectorial de Retribucións e Emprego do Ministerio de Xustiza do 31-10-2003, quedan consolidadas como mínimo do futuro complemento específico.
Estas cláusulas refírense ao complemento específico que debe ter asignado cada un dos postos das oficinas xudiciais, na relación de postos de traballo elaborada dentro do marco normativo establecido pola devandita Lei orgánica 19/2003, de modificación da Lei orgánica do poder xudicial. Respecto da dita relación é competencia da Xunta de Galicia a aprobación inicial da relación de postos de traballo do persoal ao servizo da Administración de xustiza en Galicia, sen prexuízo da súa aprobación definitiva polo Ministerio de Xustiza. Tamén é competencia da comunidade autónoma a determinación da cantidade individualizada do complemento específico. As disposicións transitorias cuarta e décimo quinta da mencionada Lei orgánica 19/2003, ás que alude a cláusula antes sinalada, emprazaban o Ministerio de Xustiza e as comunidades autónomas para desenvolver os procesos necesarios para elaborar e aprobar as relacións de postos de traballo e para a adaptación dos funcionarios aos novos postos no
prazo de quince meses, prazo que concluíu o pasado día quince de abril.
Porén, este calendario non se cumpriu porque o desenvolvemento regulamentario que precisa a Lei orgánica do poder xudicial, a través da determinación polo Ministerio de Xustiza da dotación básica das unidades procesuais de apoio directo e a aprobación do Regulamento de ingreso, provisión de postos de traballo e promoción profesional, de forma incomprensible, aínda non está establecido.
Esta circunstancia, que resulta allea á vontade das partes asinantes do Acordo do 23 de xaneiro de 2004, incide nas expectativas da parte social que solicita o recoñecemento da cantidade pactada a partir da data límite para o establecemento do dito complemento que desde a perspectiva de xaneiro de 2004 era precisamente o devandito día 15 de abril de 2005.
A Consellería de Xustiza, Interior e Administración Local, fiel ao seu compromiso de mellora das condicións de traballo e da prestación do servizo que preside o Acordo do 23 xaneiro de 2004, recollendo o sentir da parte social, considera conveniente propor unha nova redacción consensuada do texto unicamente naquilo que resulte absolutamente imprescindible para permitir a pacífica e puntual aplicación das medidas retributivas pactadas, recollendo o espírito do acordo e superando así o impedimento técnico que a falta de aprobación das relacións de postos de traballo ocasiona, satisfa
cendo ao tempo as lexítimas expectativas que o texto do acordo ten espertado.
Por isto, na devandita cláusula óptase por substituír o termo complemento específico polo de complemento autonómico transitorio sen vencellalo á previa existencia das relacións de postos de traballo.
Os cambios que coa sinatura deste documento se introducen no Acordo do 23 de xaneiro de 2004 en ningún caso supoñen unha nova negociación dos termos deste, que manteñen a súa vixencia, senón tan só unha adaptación na redacción que faga efectiva a previsión de incrementos xa pactados.
En virtude do exposto, a Consellería de Xustiza, Interior e Administración Local e as organizacións sindicais Unión Xeral de Traballadores (UGT), Confederación Intersindical Galega (CIG), Comisións Obreiras (CC.OO.), Confederación de Sindicatos Independentes e Sindical de Funcionarios (CSI-CSIF) e o Sindicato Profesional de Xustiza da Unión Sindical Obreira (SPJ-USO),
ACORDAN:
Dar unha nova redacción aos seguintes puntos do Acordo do 23 de febreiro de 2004:
Epígrafe cuarta, punto 3, primeiro parágrafo: «No período comprendido entre xaneiro de 2005 e o 15 de abril de 2005 (data prevista na Lei orgánica 19/2003, para a efectividade do complemento específico) a cantidade de 90 euros/mes. A partir do 15 de abril de 2005 esta cantidade será de 125,66 euros mensuais, pagadoiros no marco deste acordo e en concepto de complemento autonómico transitorio».
Epígrafe quinta: «Con relación á negociación prevista no artigo 519.3º da Lei orgánica do poder xudicial, á cantidade de 125,66 euros mensuais previstas no punto anterior para o complemento autonómico transitorio, engadiránselles as que resulten do dito proceso negociador que se reinicia coa sinatura deste acordo, e quedarán consolidadas como mínimo do futuro complemento específico, todo isto no presente ano».
Santiago de Compostela, 3 de maio de 2005.
Pola Administración autonómica: Xesús Carlos Palmou Lorenzo.
Polas organizacións sindicais asinantes: UGT, Pedro Galán Horro; CIG, Delmiro Durán Garrido; CC.OO., Ángel Garmendia Díaz; CSI-CSIF, Manuel Diaz Mato; SPJ-USO, Manuel Pena Rivadulla.